정조 16년
壬子十一月初九日辰時上御誠正閣藥房入診大臣備局堂上引見入侍時提調徐有隣副提調洪明浩記事官李海淸記注官金良倜承膺祚檢校直閣南公轍左承旨洪義榮假注書鄭文始事變假注書申龜朝右議政金履素行司直吳載純行兵曹判書洪檍漢城判尹金文淳吏曹判書李𡊠行副司直金尙集徐有防戶曹判書李秉模刑曹判書沈頤之禮曹判書閔鍾顯行副司直徐有大趙心泰李邦一漢城左尹李漢豐執義宋民載掌令金達淳崔重圭持平朴孝成校理林道浩正言韓用鐸修撰徐有鍊以次進伏訖履素曰閟宮親祼離次經宿殿宮行禮聖慕克伸勞動之餘聖體若何上曰一樣矣履素曰王大妣殿氣候何如上曰一樣矣履素曰惠慶宮氣候何如上曰一樣矣上曰次對爲之明日卽慈殿誕日再明以後連値齋日機務之積滯可悶故今日使之來會矣履素曰臣性本儱侗昨日政府草記不知規例誤爲書入事甚惶悚矣上曰不過體例間事不甚關係想必誤謄政府啓目之例矣履素曰此京畿監司徐鼎修狀啓也以水原山城修築今已畢役而物力不足爲二千兩故道內各樣上納條中推移取用而其代卽爲劃給以爲及今還報事請令廟堂稟旨分付矣水原山城所重有在築城物力不足條之自道內推移者不可不趁今區劃摠戎廳留庫中依此數姑先取用之意分付該廳及該道何如上曰依爲之出擧條履素曰前因成歡察訪李挺龍上疏成歡驛救弊之方令道臣論列報來矣卽見忠淸監司李亨元報備局辭緣則以爲該驛以三南孔路處在畿湖之間役繁財竭人馬疲困將至絶站之境別般軫恤然後可免自下渙散之患連原栗峯金井利仁復戶實在都數四千六百七十結四十負內每結一負式磨鍊乃爲四十六結零依此數各驛復戶中除出移劃則四驛所失不至甚多成歡所補誠爲不少自明年爲始依此定式遵行爲辭矣通計湖西五驛成歡最是殘郵最是孔道割五驛一結之一負付之成歡在四驛爲九牛一毛在成歡利益不些所當依此施行而第念近來各驛無不淍弊毋論多寡將此補彼之際必有稱冤生弊之端道臣變通亦出於欲救成歡之殘不暇恤於四驛而然大抵四十六結零結價當爲四百餘兩矣加分耗救弊實爲悶迫而此是傳命重地絶站可慮之痼瘼而本道例有每年加分就此而劃給折米百數十石耗條則庶可支保以此意分付該道自今年定式施行何如上曰依爲之出擧條上曰俄見完伯狀本善亨以復賊至親至有率妾島中之擧云復賊是何等極逆而連坐防守之不嚴如此大有關於國綱矣履素曰復賊卽亘萬古所無之凶逆而其干連於此賊者尙逭王章已是寬典而防守之不嚴至於此極其時道伯守令宜有別般處分矣上曰丁未戊申間道伯誰某當之乎頤之曰小臣及閔台爀徐龍輔尹行元尹蓍東矣上曰丁未四月間卿其當之乎頤之曰然矣上曰然則卿爲罪首矣復賊異於他逆雖在干連之屬爲道伯者所當嚴其防守而任其率妾縱恣者揆以國體決難仍置矣上曰頃日摠管首副二望改擬或近如何而朝廷爵位雖不可排比然亦不可無商量矣履素曰小臣亦知其如何而實無可擬之人故不得已擬入矣上曰昨日貢市人原情問於禮房承旨今日內盡爲草記擧行可也至於通同發賣事初非朝家所知乃是廟堂之事而市人輩之每稱朝令者誠可怪矣履素曰市人輩之文字言辭間輒稱朝令者事甚痛駭宜有懲治之擧矣上曰狀頭決杖本事則自廟堂從長處之可也至於席子契人事欲依辛巳年例爲之而其時洪奉朝賀定例矣大抵借貸之際不無弊端何以則善處耶履素曰近來此弊稍勝於前云矣上曰借貸終有弊端矣上曰大臣就坐臺諫進前可也民載等曰請黜置罪人鄭致達妻亟令王府夬正典刑上曰不允民載等曰請物故罪人德相亟施孥籍之典上曰不允民載等曰請逆賊尙喆追施孥戮之典上曰不允二行刀割民載等曰義理漸晦隄防不嚴凶醜之徒接跡而起凡今日北面於殿下之庭者莫不腐心痛骨明目張膽而至於驥僖兩賊尤是臣子之必欲食肉而寢皮者也噫彼蔡濟恭受兩朝罔極之恩荷五載倚毗之重拔之坑坎置諸台鼎則固當國耳忘私益嚴懲討而奈其濫猾之性自來成習威福之專徒急濟私滅公植黨看作家計君讎國賊援爲淵藪至於今番之右袒永僖而極矣噫嘻驥顯是何等極逆而永僖之挺身黨賊實是天地間無前變怪如此凶賊在其從姪之親則沬飮致討宜倍他人而不惟不討乃反顧憯之營護之始以無勢經幄等語肆陳前席終引參箚依俙之事圖掩凶跡情狀之奰慝用意之陰譎十手所指萬目難掩而諸宰之聲罪悍然不動聖敎之牖迷頑若莫聞咫尺天威全無忌憚回首傲睨角抗公議其眼無君父力護凶逆至使半國衿紳之徒率入於混淪忠逆之中世道之波蕩人心之陷溺將爲夷狄禽獸而後已者言之痛心思之骨顫夫亂臣賊子春秋所必討君綱臣分霄壤之所莫逃苟有一半分秉彝之心其辜恩負國忘讎黨惡豈至此極至於循例呈告偃然在家拖過多日黽勉出城慢蹇之罪固不容誅而比之前犯猶屬薄物細故耳近地付處不足以少洩輿憤而當初發啓忠憤所激徑請荐棘之律至有還下之擧而已至多日久闕連啓其在目下嚴討之道宜請按例應施之律如此負犯之賊不可一刻近畿付處而止請長湍府付處罪人蔡濟恭爲先亟施極邊遠竄之典上曰彼負予不負已言於合辭之批眞所謂今予卽古予也然則辜負之罪終難釋然一味靳可竝與公議而不得一伸殊非懲他而決末之道依啓民載等曰請物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情上曰不允民載等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允民載等曰請物故罪人國榮亟施孥籍之典上曰不允民載等曰請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法上曰不允民載等曰請遲晩罪人宇鎭捧根脚夬正王法上曰不允民載等曰請柳星漢設鞫嚴問期於得情夬正邦刑上曰不允民載等曰請承款物故罪人九宗亟施孥籍之典上曰不允民載等曰柳星漢窮凶絶悖之狀已於前啓改構措語備陳其陰慝凶毒之情節而雖以其疏中已露之逆節論之固難容於覆載之間而日前憲疏名以懲討之論勘以削出之典者殆同官師之規視若薄物之過跡涉曲護意在嘗試物情駭惋久而未已請前掌令柳施以遠竄之典上曰昨過亞歲凡事皆欲維新此啓之至今謄傳極爲可然旣名之曰公議姑先依啓民載等曰臺閣發啓自有體段人見各異不必苟同而隨時低昂觀勢進退有乖直截之風實貽臺閣之羞臣於入來臺廳之後始聞日前憲臺之發啓也初則臚列頗詳啓草具成末乃聚首相議忽地變改勘律雖重而聲罪反輕支辭徒煩而實狀更略意在塞責事近不誠如此而將何以仰格天心俯洩輿憤乎此不過欲爲彌縫於目下陰示顧護於凶徒始畏公議之嚴遣辭旣峻終懷顧瞻之態措語更刪究厥情狀誠極駭惋如此臺體前所未有請伊日憲府詣臺臺臣竝施刊削之典上曰此亦依啓民載等曰請爲奴罪人河翼龍亟令王府設鞫得情夬正王法上曰不允民載等曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上上曰不允民載等曰噫嘻痛矣李晴之爲星賊血黨死友十手所指萬口喧騰厥有久矣而卽伏見堂疏論列則渠之窮凶情節益綻無餘矣噫渠本以寒微之蹤濫叨淸華之職前後恩造於渠何如而奈其蛇蝎之性偏喜梟獍之徒凶如星漢逆如星漢而衣食焉分而與之第宅則空而授之抄啓諸作竝皆借手大小章奏無不潤色晝宵來往可見腸肚之盤結京外出沒難掩蹤跡之陰祕則此與星漢一而二二而一者也向來諫疏中師文家人客苟求其最爛熳最綢繆者則莫先於渠矣當此亂逆自在徒黨寔繁之日此等凶醜之類決不可置而不論請前校理李晴亟令王府設鞫得情夬施當律上曰此亦當一問辨其人鬼依啓民載等曰向來諸重臣處分之次第收敍臣等固已欽仰萬萬而第一重臣則罪名自在惟彼諸重臣力扶公議嚴討凶論俱出忠憤所激則敍命之下一爲一否豈不有欠於一視轉環之大度也哉請還寢一重臣處分姑置之命上曰予心則今日知爲歲初第二日此等之啓何必靳持依啓竝與罪名蕩滌今則屬於尹永僖之事皆當出場外補竄配竝蕩滌其中申耆事雖不關於永僖聞其事實則院隷果以只拔聯疏備堂之情勢誤傳於政廳云而況書入者非望筒而卽不過葉紙也業欲分揀而待今日處分姑置之矣耆一體分揀事件稍異其罪足懲前臺臣李明淵韓商新外補亦爲分揀待捧糴磨勘令道臣狀聞後差代可也用鐸曰請爲奴罪人河翼龍亟令王府設鞫得情夬正王法上曰不允用鐸曰請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允用鐸曰請逆賊尙魯亟施孥戮之典上曰不允用鐸曰請亟寢秋曹罪人放釋之命仍令王府設鞫嚴問夬正典刑措辭見上上曰不允民載等曰噫嘻痛矣逆賊善復卽窮天地亘萬古萬戮猶輕之極惡大憝也凡係此賊親屬之干連在謫者其所防守之道詗察之方固宜十分嚴愼靡不用極而惟彼古今島罪人善亨之潛通外人率畜其妾已至幾年則爲方伯守令者不能防察任其縱恣其爲驚駭憤痛當如何哉此而置之則義理不嚴隄防益壞方來之憂有不可言請丁未四月以後該道道臣捧現告爲先施以譴削之典該邑守令本鎭邊將一竝施以竄配之典上曰依啓副使徐龍輔梁山郡守成種仁入於現告中云待回還及畢賑捧傳旨可也上曰近以李柱國事觀之不少畏戢亦能尙氣予豈愛惜於一柱國乎向來蔡濟恭於柱國事亦不能力斥誠爲慨然矣廟堂中亦多與柱國相親者見今武將中摠戎使雖不知如何而他武將近頗小心云矣雖以在前張志恒事言之其人之與中官多相親知是爲可歎若調制以用則似勝於近來武將如柱國者流若能調制則足可爲好人而卿等皆不能善馭之矣今日右相之特置台輔者亦有商量者矣民載等曰臣等有新啓敢此仰達矣上曰何啓民載等曰臣等於賊僖事憂憤弸中按住不得方欲發啓矣上曰永僖事今方處分姑勿煩瀆命義榮書傳敎曰一欲査問處分旣有下敎而昨日以前連値齋日明日異於他日十七日以前亦値坐齋而今日入侍臺臣處復伸前諭一味泯默殊非示信之意先捧傳旨過齋擧行亦無不可大抵微細之事猶不可置人於人鬼之間況出入三司之列者乎其情之如此如彼本事之有心無心不問於渠使渠長在䵝昧之中豈有如許國體刑政乎尹永僖令該府過齋後拿問以聞俾不得有罪倖逭無罪橫罹又命義榮書榻敎曰左捕將趙圭鎭仍任前職牌招傳授命召大將牌傳令牌上曰捕將進前金判府事上疏請査於九宗之子誠苦矣其疏則以爲若査出則供職不然則不得行公爲言然因一九宗之子豈可設鞫乎金東善原情在於政院云捕將推去査問而至於朴判府之言同是大臣何可査問乎履素曰九宗之子今只因大臣事使捕廳査問有關後弊亟令王府設鞫可成國體矣心泰曰大臣所達實合事體矣上曰武將焉敢有如許道理以其時帶金吾故乃敢如是兼帶同義禁遞差卽爲出去擧行義榮曰臣於永僖事有所區區仰達者矣其所負犯何如而豈可以拿覈勘處乎上曰蔭承宣何敢如是乎履素曰永僖事向欲仰達而自上每以黨習爲敎故不敢發說矣大抵永僖逆節大關宗社到今別無可覈之事直爲設鞫快正王章然後國體無失刑之慮人心有底定之時矣近日設爲禁令臣則以爲雖以天地之大尙不能無憾上曰拿鞫與拿覈別無間焉一番覈問有罪則如法處斷有何不可予豈惜一永僖乎此是微事而拖至大官蓋前左相恃予太過故至有近日狼狽之擧矣載純等迭起齊聲曰永僖此何等凶肚逆腸而只以拿覈勘斷乎上曰卿等居常伈伈到今始乃如是煩聒仍爲磨滅之計其在國體果何如也雖以頃者蔡濟恭事言之奏對之際語多褻慢傍若無人全不畏忌朝廷之上若有一介彈壓之人豈敢如是前後登筵臺臣備堂無一言半辭之規警只有一重臣鄭昌順數次面斥或有太迫切之時而近來朝臣都是肉食惟飾外面令人不堪正視今日在廷諸臣莫非鄭昌順之罪人也大體忠逆之分灼然易見則豈有異同之論八字刀割故人心或不無少動底意伊時簡賊外亦多怪論予亦聞之然明其爲賊賊乃可服故姑爲含默驥顯之尙今留置者予則以爲有深長慮卿等不必如是固執矣民載等曰永僖事亟從臺請實合國體矣上曰初不啓辭有何允從之事乎諸臺竝推考以向來宇鎭事言之其時若卽爲停啓則豈至今置之於近島而不生不滅乎近來臺諫事誠可歎矣秉模尙集曰永僖處分每每如是故義理漸晦至有蔡濟恭向日之擧矣上曰然則竝與拿覈而姑置之外無他道矣此非如是之事而煩屑甚矣秉模尙集竝推考上曰拿覈而渠若白脫則可謂都無事矣履素曰然則口雖發明而心則不然者亦皆容恕乎上曰當更思處分矣命義榮書榻敎曰承旨前望單子入之上曰右副承旨入侍龜朝承命出傳與右副承旨李翼晉偕入進伏上曰尹永僖拿覈傳敎卽爲頒布翼晉曰永僖非比尋常干犯則拿覈異於拿鞫豈可循例頒布乎上曰焉敢若是卽爲持去仍命退諸臣以次退出